1. **UVOD**

U savremenoj klasifikaciji sportskih aktivnosti, odbojka pripada grupi aktivnosti složenog karaktera.

Savremena odbojka zahteva maksimalnu pripremljenost igrača. U tom kontekstu, savremeni odbojkaši moraju da poseduju razvijen visok nivo psihičkih i fizičkih sposobnosti, pre svega onih koje bitno utiču na uspešnost u odbojkaškoj igri. Drugim rečima, odbojkaši moraju da vladaju visokim nivoom tehnike i taktike odbojkaške igre, da budu pronicljivi, snalažljivi, preduzimljivi, da su veoma motivisani za igru ...

U odbojkaškoj igri zadaci se najčešće unapred ne mogu odrediti i predvideti. Brze i neočekivane promene situacije u igri su česte, što zahteva i brže i neočekivane reakcije od igrača da bi se ostvario željeni efekat. Za vreme odbojkaške igre mora se voditi računa i o mnogim drugim činiocima koji utiču na tok igre, kao što su: položaj saigrača i protivnika, namere saigrača i protivnika, igralište na kome se igra, ponašanje publike i drugih subjekata koji posredno utiču na tok igre.

Vrhunska odbojka nameće određena pravila u kojima opstaju samo najspremniji. Pobede i dobri rezultati su primarni i jedini merodavni pri ocenjivanju uspešnosti odbojkaških ekipa. Osvojiti više poena od protivnika moto je i imperativ svih odbojkaških učesnika, bilo da su u pitanju igrači, stručni štab ili rukovodstvo tima.

Sada najveće uspehe i rezultate postižu ekipe koje su psihički, tehnički i taktički maksimalno pripremljene. Savremena odbojka zahteva od igrača ispoljavanje visokog nivoa psihičke pripremljenosti, tehničko-taktičke efikasnosti i univerzalnosti.

Usko povezan, sa napred navedenim konstatacijama, pre svega presudan u takmičenjima, je osvojen poen ekipe, koji je u stvari i najbolje merilo. Skup svih osvojenih poena i način na koji su osvojeni, predstavlja u stvari njegovu strukturu, koja je pre svega polazna osnova pri analizi sopstvenog učinka, a kasnije i učinka protivnika.

Da bi se osvojio poen više od protivnika u odbojci neophodna je dobra odbrana i na taj način omogućiti kontranapad. U ovom radu obradjena je upravo tema odbrane od smeča i prijem servisa, tj. tehničko - taktički elementi, metode obučavanja tehnike i taktike, prikaz vežbi za obučavanje, šematski prikazi postave prijema i odbrane.